b'\n_START_ARTICLE_\nEmil Filip\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nV Beogradu rojen slovenski pisatelj Emil Filip\xc4\x8di\xc4\x8d je \xc5\xa1tudiral re\xc5\xbeijo na Akademiji za glasbo, radio, film in televizijo v Ljubljani. Mo\xc4\x8dno je zaznamoval slovensko umetnost zadnjih desetletij, saj je bil med tistimi, ki so najodlo\xc4\x8dneje prekinili z  narativnimi vzorci. Uveljavil se je kot provokativen in unikaten avtor, za katerega je humorno odmikanje in poigravanje tako reko\xc4\x8d edina sestavina vseh stvari in tudi samega pisanja. Njegov edinstven slog raste iz hipijevskega optimizma in veselja do \xc5\xbeivljenja, a ga ves \xc4\x8das spremljajo tudi filozofski uvidi, fantasti\xc4\x8den svet, ironija in grotesknost. _NEWLINE_Leta 2011 je za roman Problemi prejel nagrado Pre\xc5\xa1ernovega sklada.\n_START_SECTION_\nDelo\n_START_PARAGRAPH_\nFilip\xc4\x8di\xc4\x8d pi\xc5\xa1e tako prozna kot dramska dela. Kritiki njegov stil postavljajo na vrhove ludizma, humor v njegovih delih pa se prepleta z nadrealisti\xc4\x8dnimi elementi, kar ustvarja ob\xc4\x8dutek grotesknosti in fantasti\xc4\x8dnega sveta._NEWLINE_Javnosti se je prvi\xc4\x8d predstavil leta 1979 z romanoma Grein Vaun in Kerubini. Slednjega je napisal skupaj z Brankom Gradi\xc5\xa1nikom pod psevdonimom Jo\xc5\xbeef Paganel. Uvr\xc5\xa1\xc4\x8damo ga med najplodovitej\xc5\xa1e slovenske dramatike, saj je bilo uprizorjenih kar devet njegovih dram. Med njegove vrhunce na tem podro\xc4\x8dju  sodi scenarij za satiri\xc4\x8dno radijsko igro Butnskala, ki jo je izvajal na radiu \xc5\xa0tudent z Markom Dergancem. Istoimenski naslov nosi tudi scenarij za film, katerega re\xc5\xbeiser je Franci Slak. Bil je tudi eden izmed prvih sodelavcev "radia Ga-ga".'